 I en flyktningeleir nær Napoli må Marenco ta avskjed med sin forlovede Nan. Hun har fått visum til Amerika, han er en "minus-flyktning" med få sjanser til å kunne bygge opp en ny tilværelse utenfor flyktningeleirens verden. Desperat drives Marenco ut på skråplanet. Til slutt tar han saken i sin egen hånd og flykter. Nede i Napoli treffer han noen norske sjøfolk og fruen til styrmannen ombord i M/S Fridtjof Nansen. Den unge styrmannsfruen fatter interesse for Marenco og hjelper ham. Han sniker seg ombord på den norske skuten og blir først funnet når båten er ute i rom sjø. Ombord deler offiserer og mannskap seg i to leire, for eller imot Marenco. Styrmannen plages av sjalusi, for han ser at fruen blir mer og mer opptatt av blindpassasjeren. Skuten kommer til slutt til Oslo, og der tar norske myndigheter hånd om flyktningen, som hjelpes til en ny start i det fjerne Canada, hvor hans forlovede venter.